CPF พุ่งกว่า 6% โบรกฯอัพเป้าแตะ 28.28 บ.เก็งกำไรปีนี้ทะลุหมื่นลบ.
CPF พุ่งกว่า 6% บล.คันทรี่ กรุ๊ป อัพเป้าแตะ 28.28 บ.เก็งกำไรปีนี้ทะลุหมื่นลบ. โดย ณ เวลา 15.25 น.อยู่ที่ 22.10 บาท บวก 1.30 บาท หรือ 6.25% มูลค่าการซื้อขาย 1.34 พันล้านบาท
17 พ.ย. 2558

ผู้สื่อข่าวรายงานว่า ราคาหุ้น บริษัท เจริญโภคภัณฑ์อาหาร จำกัด (มหาชน) หรือ CPF ณ เวลา 15.25 น.อยู่ที่ 22.10 บาท บวก 1.30 บาท หรือ 6.25% มูลค่าการซื้อขาย  1.34 พันล้านบาท  โดยเปิดตลาดที่ 21.10 บาท ต่ำสุดที่ 21.10 บาท สูงสุดที่ 22.10  บาท

บล.คันทรี่ กรุ๊ป แนะนำ “เก็งกำไร” CPF ราคาเป้าหมาย 28.28 บาท/หุ้น โดยCPF รายงานผลประกอบการงวด ไตรมาส 3/58 มีรายได้เท่ากับ 111,877 ล้านบาท จากผลของฤดูกาลที่เป็นช่วง High Season ของการส่งออก แต่หากเทียบกับช่วงเดียวกันของปีก่อนจะทรงตัวเท่านั้น
จากผลประกอบการในงวดที่มีกำไรสุทธิสูงถึง 3,571 ล้านบาททำให้ฝ่ายวิเคราะห์ปรับประมาณการกำไรในปี 58 เพิ่มเป็น 10,531 ล้านบาท (แต่เป็นกำไรปกติเพียง 3,187 ล้านบาท) ส่วนปี 59 จากผลดีของการรับรู้รายได้จากประเทศรัสเซียเข้ามาเพิ่มและการฟื้นตัวของธุรกิจสัตว์น้ำและสัตว์บกในประเทศ ทำให้คาดกำไรสุทธิอยู่ที่ 8,978 ล้านบาท (ไม่รวมรายการพิเศษ)
สำหรับคำแนะนำการลงทุนแม้ว่าราคาเนื้อสัตว์ในประเทศจะยังไม่ฟื้นตัวมากนัก แต่ด้วยการฟื้นตัวของธุรกิจสัตว์น้ำจะช่วยหนุนผลประกอบการในอนาคตให้กลับมาปรับตัวเพิ่มขึ้นได้อีกครั้ง ดังนั้นเราจึงยังคงคำแนะนำ “เก็งกำไร” เช่นเดิมโดยประเมินมูลค่าเหมาะสมอยู่ที่ 28.28 (PBV 1.8X)